

**Στην τελετή έναρξης των Κοινοπολιτειακών Αγώνων**

**Πρόεδρος και Αντιπρόεδρος του ΚΟΑ**

Με λαμπρότητα έγινε το βράδυ της Πέμπτης 28 Ιουλίου στο «Alexander Stadium» η τελετή έναρξης των 22ων Κοινοπολιτειακών Αγώνων, οι οποίοι διεξάγονται στο Μπέρμιγχαμ της Αγγλίας.

Παρών στην τελετή έναρξης ήταν ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης, ο οποίος ταξίδεψε στην Αγγλία εκπροσωπώντας τον Υπουργό Παιδείας Πρόδρομο Προδρόμου στη σύσκεψη των Υπουργών Αθλητισμού της Κοινοπολιτείας μία μέρα πριν. Στην τελετή έναρξης παρευρέθηκε και ο Αντιπρόεδρος του ΚΟΑ Κωστάκης Κουκκουλλής.

Σημαιοφόροι της κυπριακής αποστολής, η οποία αριθμεί 55 αθλητές και αθλήτριες, ήταν η Ζωή Κωνσταντοπούλου και ο Μάριος Γεωργίου. Με τελετουργικές παραδόσεις, όπως η παρέλαση των αθλητών και το εκπληκτικό φινάλε πυροτεχνημάτων, η τελετή έναρξης έδωσε το έναυσμα για να ξεκινήσει η δράση. Πάνω από 5.000 αθλητές από 71 χώρες ρίχνονται από σήμερα και ως τις 8 Αυγούστου στη μάχη στους δεύτερους πιο σημαντικούς Αγώνες του πλανήτη, μετά τους Ολυμπιακούς Αγώνες.